L Eċċellenza Tagħha Vanessa Frazier ippreżentat l-Ittri tal-Kredenzjali bħala l-Ambaxxatur ta’ Malta għall-Italja lill-President Giorgio Napolitano waqt ċerimonja fil-Palazz tal-Quirinale ġewwa Ruma. Il-President Giorgio Napolitano kien akkumpanjat minn diversi uffiċjali għolja tal-Presidenza kif ukoll mill-Ambaxxatur Mario Giro, Sotto Segretarju fil-Ministeru ta’ l-Affarijiet Barranin. L-Ambaxxatur Vanessa Frazier kienet akkumpanjata minn diplomatiċi ta’ l-Ambaxxata ta’ Malta f’Ruma. Fil-laqgħa privata li seħħet bejn il-President Napolitano u l-Ambaxxatur Frazier wara t-tmiem tal-preżentazzjoni tal-kredenzjali, ġie aċċennat l-istat eċċellent tar-relazzjonijet bilaterali li jeżistu bejn iż-żewg pajjiżi, filwaqt illi l-President għoġbu jiftakar iż-żjara statali tiegħu ġewwa Malta fl-2010. Ġew diskussa ukoll il- preparamenti fis-seħħ għall-Presidenza Taljana ta’ l-Unjoni Ewropeja, is-sitwazzjoni ekonomika fl-Ewropa, u l-isfidi komuni li għandhom jiġu indirizzati bejn iż-żewġ pajjiżi, b’mod speċjali fil-qasam ta’l-immigrazzjoni illegali. Filwaqt illi esprimiet qbil mal-President Taljan, l-Ambaxxatur Malti tenniet l-isforzi tagħha sabiex  tkompli issaħħaħ il-kooperazzjoni u ir-relazzjoni speċjali bejn Malta u l-Italja. L-Ambaxxatur Frazier hija diplomatika tal-karriera. Daħlet fil-korp diplomatiku tal-Ministeru ta’l-Affarijiet Barranin fl-1994 u serviet ġewwa l-Ambaxxati ta’ Malti f’Washington, Ruma u l-Kummissjoni Għolja f’Londra. Għal sitt snin hija kopriet l-inkarigu ta’ Direttur tad-Difiża. Qabel in-nomina tagħha bħala Ambaxxatur f’Ruma, hija kienet l-Ambaxxatur ta’ Malta fil-Belġju, il-Lussemburgu u n-NATO.